Շիրինօղլու խօսեցաւ նաեւ համայնքային մարմիններու առկախեալ ընտրութիւններու հարցերուն շուրջ։ Նկատի ունենալով, որ մօտաւոր անցեալին ան Անգարայի մէջ, Չանքայայի ապարանքի երդիքին տակ այս հարցը քննարկած էր փոխ-վարչապետ Հաքան Չավուշօղլուի հետ՝ VADİP-ի ժողովի ընթացքին համայնքային վարիչները վերահասու դարձան ամենաթարմ տեղեկութիւններուն։ Շիրինօղլուի խօսքերով՝ փոխ-վարչապետը տեղեկացուցած է, որ փոքրամասնութիւններու վաքըֆներու ընտրութեան վերաբերեալ թղթածրարը վաղուց կը գտնուի Հանրապետութեան նախագահի աշխատակազմին մօտ։ Այդ թղթածրարը մատուցուած է Հանրապետութեան նախագահին եւ ան տնօրինութիւն մը պիտի ընէ՝ ըստ իր հայեցողութեան։ Ուստի, անկարելի է միջամտել այն թղթածրարներուն, որոնք արդէն հասուննալով՝ ուղարկուած են Հանրապետութեան նախագահին։ Թէ՛ Չավուշօղլուի եւ թէ մինչեւ այսօր ունեցած շփումներու լոյսին տակ Շիրինօղլու յայտնեց, որ համայնքային հաստատութիւններու ընտրութիւններու հարցին մէջ թրքահայութեան տեսակէտէ խնդրայարոյց շարք մը իրադարձութիւններ ապրուած են։ Մասնաւորապէս մեր համայնքին կողմէ մէկէ աւելի, իրերամերժ ու այլընտրանքային կանոնադրութեան նախագիծերու ներկայացուած ըլլալը ստեղծած է խոցելի կացութիւն մը։ Պետական աւագանիէն զանազան դէմքեր ցայսօր յայտնած են, որ իշխանութիւնները իրականութեան մէջ փութով կրնան պատրաստել ընտրական կանոնադրութիւն մը, սակայն չեն փափաքիր պարտադրանք ստեղծել փոքրամասնական համայնքներուն առջեւ։ Շիրինօղլու կրկնեց նաեւ ցայսօր քանիցս մատնանշած հիմնական հարցերէն մին։ Այսպէս, պետական մարմինները կ՚ակնկալեն, որ մեր համայնքը արդիականացնէ ու կատարելագործէ ընտրողներու ցուցակները։ Սա շատ էական հարց մըն է։ Շիրինօղլուի խօսքերով՝ պատկան մարմինները կը հետեւին մեր համայնքի ներքին խմորումներուն ու կը տեսնեն, որ կարգ մը շրջանակներ կը ծրագրեն պլոք քուէարկութիւններ ապահովելով ձեռք անցընել համայնքային մարմիններու ընդհանուր հակակշիռը։ Այս բոլորը մտահոգիչ կը համարուին պետութեան տեսակէտէ։ Ուստի, Շիրինօղլու շեշտեց, որ ընտրացուցակներու արդիականացումն ու կատարելագործումը ունի էական նշանակութիւն։ Ան աւելցուց նաեւ, որ պաշտօնական մարմինները յակուած են շրջանային հիմքով ընտրական դրութեան մը հաստատման, սակայն անշուշտ տակաւին չկան վերջնական արդիւքներ։